Ribeiraun Pretas
Ribeiraun Pretas (port. Ribeirão Preto) – miestas pietryčių Brazilijoje, San Paulo valstijoje, 313 km į šiaurę nuo San Paulo. Yra oro uostas, pro miestą eina San Paulo-Brazilijos geležinkelis ir plentas. Tekstilės, maisto (ypač cukraus), žemės ūkio mašinų gamybos pramonė. Žemdirbystės (cukranendrės, kava, medvilnė, tabakas, javai) ir gyvulininkystės rajono prekybinis centras. Veikia universitetas. Yra XX a. pr. vertingos architektūros statinių (teatras, vilos, operos rūmai).